מזמור ג

מִזְמ֥וֹר לְדָוִ֑ד

בְּ֝בָרְח֗וֹ מִפְּנֵ֤י ׀ אַבְשָׁל֬וֹם בְּנֽוֹ׃

יְ֭הוָה מָֽה־רַבּ֣וּ צָרָ֑י

רַ֝בִּ֗ים קָמִ֥ים עָלָֽי׃

רַבִּים֮ אֹמְרִ֪ים לְנַ֫פְשִׁ֥י

אֵ֤ין יְֽשׁוּעָ֓תָה לּ֬וֹ בֵֽאלֹהִ֬ים

סֶֽלָה׃

וְאַתָּ֣ה יְ֭הוָה מָגֵ֣ן בַּעֲדִ֑י

כְּ֝בוֹדִ֗י וּמֵרִ֥ים רֹאשִֽׁי׃

ק֭וֹלִי אֶל־יְהוָ֣ה אֶקְרָ֑א

וַיַּֽעֲנֵ֨נִי מֵהַ֖ר קָדְשׁ֣וֹ

סֶֽלָה׃

אֲנִ֥י שָׁכַ֗בְתִּי וָֽאִ֫ישָׁ֥נָה הֱקִיצ֑וֹתִי

כִּ֖י יְהוָ֣ה יִסְמְכֵֽנִי׃

לֹֽא־אִ֭ירָא מֵרִבְב֥וֹת עָ֑ם

אֲשֶׁ֥ר סָ֝בִ֗יב שָׁ֣תוּ עָלָֽי׃

ק֘וּמָ֤ה יְהוָ֨ה ׀ הוֹשִׁ֘יעֵ֤נִי אֱלֹהַ֗י

כִּֽי־הִכִּ֣יתָ אֶת־כָּל־אֹיְבַ֣י לֶ֑חִי

שִׁנֵּ֖י רְשָׁעִ֣ים שִׁבַּֽרְתָּ׃

לַיהוָ֥ה הַיְשׁוּעָ֑ה

עַֽל־עַמְּךָ֖ בִרְכָתֶ֣ךָ

סֶּֽלָה׃